২০১৯-এর বিশ্বকাপের প্রস্তুতি এখন থেকেই শুরু করে দিয়েছেন শাস্ত্রী-কোহলি জুটি। সেদিকে তাকিয়ে এখন থেকেই সুক্ষ্মভাবে তারকা বিসর্জনের পথে হাঁটতে চলেছেন ভারতীয় ক্রিকেটের সর্বেসর্বা দুই শীর্ষ তারকা। একটি সর্বভারতীয় সংবাদপত্রের রিপোর্ট অনুযায়ী, প্রথমেই এই ‘তারকা বিদায়’ পর্বের শিকার হতে চলেছেন যুবরাজ সিংহ। এমনিতেই নিজের সেরা ফর্মে বহুদিন ছেড়ে এসেছেন বাঁ হাতি তারকা। বয়সও নেই।
শ্রীলঙ্কা সফরে সীমিতওভারের সিরিজে প্রথমে ভাবা গিয়েছিল কোহলি সহ দলের একঝাঁক সিনিয়র ক্রিকেটারকে বিশ্রাম দেওয়া হতে পারে। তবে কোহলি সাফ জানিয়ে দিয়েছেন, বিশ্রাম নেওয়ার কোনও ভাবনাই তাঁর নেই। এর পরেই তিনি ইঙ্গিতপূর্ণ মন্তব্য করেন, ‘‘নির্বাচনের বিষয়ে নির্বাচকদের সঙ্গে বেশ কিছু ব্যাপার নিয়ে আলোচনা করতে হবে। কম্বিনেশন নিয়েও ভাবতে হবে।’’
দক্ষিণ আফ্রিকায় ভারতীয়-এ দলের হয়ে দুরন্ত পারফরম্যান্সের পর মণীশ পাণ্ড্যর জাতীয় দলে জায়গা করে নেওয়া একপ্রকার পাকা। তবে এখন থেকেই প্রশ্ন উঠেছে যুবরাজের অন্তর্ভুক্তি নিয়ে। জাতীয় দলের হয়ে শেষ সাতটি ওয়ানডে ম্যাচে যুবরাজের সংগ্রহে ১৬২ রান। তাঁর শ্লথ ফিল্ডিংও সমালোচনার জন্ম দিয়েছে। তাই অনেক দিন ধরেই সমালোচকরা যুবরাজের ফর্ম ও ফিটনেস নিয়ে খড়গহস্ত। তবে স্বয়ং কোহলির বরাভয় থাকায় এতদিন যুবির উপরে কোপ পড়েনি।
যদিও, এবার চাপের মুখে শ্রীলঙ্কা সফরে সীমিতওভারের ক্রিকেট সিরিজ খেলেই ব্যাট-প্যাড তুলে রাখতে পারেন পঞ্জাবতনয়, এমনটাই ধারণা ক্রিকেটমহলের। যুবরাজের পাশাপাশি নজর থাকবে সুরেশ রায়না ও এমএস ধোনির উপর। হল্যান্ডে দু’মাস ব্যাপী ফিটনেস ট্রেনিং করে এসেছেন রায়না। ধোনিও সমালোচকদের দেখাতে প্রস্তুত যে বয়স তাঁর কাছে অন্তত কোনও ফ্যাক্টর নয়।
সূত্রের খবর, শ্রীলঙ্কায় সীমিত ওভারের ক্রিকেটে বিশ্রাম দেওয়া হতে পারে রবিচন্দ্রন অশ্বিন, জাদেজা এবং মহম্মদ সামিকে। বদলে সুযোগ পেতে পারেন যুজবেন্দ্র চহাল, কুলদীপ সিংহ ও অক্ষর পটেল।